Kaplnka Obrátenia svätého Pavla (Nová Dubnica)

Kaplnka Obrátenia svätého Pavla je rímskokatolícka kaplnka v Novej Dubnici, mestskej časti Kolačín v okrese Ilava v Trenčianskom kraji. 

Bola postavená v novogotickom slohu v rokoch 1884 – 1885. Kaplnka nie je oficiálne kultúrnou pamiatkou. Od roku 2017 je majetkom mesta Nová Dubnica. 

V dobe, keď sa v obci nenachádzal kostol, bola kaplnka v letnom období pravidelným miestom konania svätých omší, neskôr už len tých slávnostných, hodových. 

 Opis 
Kaplnka sa nachádza v južnej časti mestskej časti Kolačín (kedysi Veľký Kolačín) na ulici Družstevná, pod kopcom zvaným Hôrka, cez ktorý vedie cesta smerom do Trenčianskych Teplíc.  

Stavba má obdĺžnikový pôdorys a je zaklenutá krížovou hrebienkovou klenbou s vežou. Novogotická fasáda je s historizujúcimi architektonickými článkami.

Na zadnej stene kaplnky sa nachádza obraz svätého Pavla, podľa ktorého nesie názov Kaplnka Obrátenia sv. Pavla. Obraz zobrazuje výjav, kedy sa Šavol – horlivý prenasledovateľ novovznikajúceho kresťanstva – na ceste na koni do Damasku prechádza silným zážitkom stretnutia s Bohom, ktorý sa ho pýta, prečo ho prenasleduje. Šavol je týmto stretnutím ovplyvnený natoľko, že sa mení celý jeho život. Stáva sa z neho Pavol – najaktívnejší ohlasovateľ Ježišovho učenia, jeden z hlavných pilierov cirkvi.

V kaplnke sa nachádzajú zvony, ktoré sa používali nielen ako liturgické signálne zvonenie, ale aj na svetské účely. Naľavo pred vchodom do kaplnky sa nachádza drevený misijný kríž s výškou asi 3m, ozdobený jednoduchou strieškou. Na horizontálnom brvne je nápis MISIE a pod ním na vertikálnom brvne letopočet 1998.

Kaplnka po rekonštrukcii v roku 2024 dostala vynovený prístrešok s kamennou stenou so sochou Panny Márie a drevenú striešku pri vstupe do kaplnky so zvonom. Strieška je podopretá stĺpmi, na jednom je rok 1885, rok postavenia kaplnky a na druhom rok 2024, rok opravy kaplnky a jej okolia.

 História 

 1884 – 1885: Výstavba kaplnky 
Kaplnku dal postaviť Pavel Arpád Andaházyi (* 1835 – † 1914), veľkostatkár, ktorý pracoval ako školský inšpektor v bývalej Trenčianskej stolici. Do Kolačína prišiel asi v roku 1875. Za okres Bánovce bol od roku 1883 do 1890 poslancom (v tom čase zvaný ablegát) rakúsko-uhorskej vlády v Budapešti. Na počesť svojej funkcie a náboženských pohnútok dal postaviť túto kaplnku v rokoch 1884 – 1885. Na zadnej oblúkovej stene nad oltárom dal umiestniť obraz svojho patróna – svätého Pavla apoštola na koni. 

 1914 – 1922: Chátranie kaplnky 
Arpád Andaházyi zomrel v roku 1914 a je pochovaný na cintoríne v Kolačíne. Jeho dcéra Anna sa vydala za Dezidera Singera, ktorý dal upraviť kaštieľ, no o kaplnku sa od smrti Andaházyiho dlho nik nestaral. Počas tých rokov a najmä počas 1. svetovej vojny kaplnka úplne schátrala, strecha bola porozbíjaná, po múroch tieklo a boli opadané, krov úplne zhnitý.

 1923 – 1924: Rekonštrukcia a vznik tradície hodových svätých omší 
V roku 1923 sa občania Kolačína dohodli, že kaplnku svojpomocne opravia. V obci sa uskutočnila zbierka, pripravil sa materiál, drevo na krov sa vyrúbalo z obecných hôr. Všetok dovoz materiálu zabezpečil Dezider Singer, lebo aj jemu záležalo na oprave kaplnky. Strecha sa zhotovila úplne nová, iba veža zostala v pôvodnom stave. Občania oslávili vysviacku kaplnky v nedeľu po sviatku Nanebovzatia Panny Márie dňa 17. augusta 1924. Vysviacka bola veľmi slávnostná. Kaplnku vysvätil a prvú omšu celebroval farár z Trenčína, vicearchidiakon a titulárny opát de Velle Honesta Rudolf Misz. Odvtedy si občania prvú nedeľu po 15. auguste uctievajú tým, že v deň výročia býva každý rok v kaplnke veľká omša s kázňou počas slávnostných hodov.

 1966: Ďalšia rekonštrukcia 
V roku 1966 bola taktiež svojpomocne obyvateľmi Kolačína zhotovená nová ohrada a oporné betónové múry okolo kaplnky.

 1989: Slávnostná primičná sv. omša 
25. júna 1989 mal v kaplnke slávnostnú primičnú sv. omšu prvý kňaz z Novej Dubnice – Juraj Drobný.

 2011: Koniec pravidelných bohoslužieb 
Do roku 2011 sa slávili v kaplnke sväté omše dvakrát v týždni a jedenkrát ročne omša hodová. Po výstavbe a vysvätení Kostola nanebovzatia Panny Márie vo Veľkom Kolačíne v roku 2011 sa bohoslužby v kaplnke už nekonali a tak v ostatných rokoch opäť chátrala.

 2011 – 2017: Zisťovanie vlastníka a následné prebranie do majetku mesta Nová Dubnica 
Kaplnka nikdy nebola vo vlastníctve Rímskokatolíckej cirkvi a ani v rámci preverovania majetkových vzťahov, ktoré podniklo mesto Nová Dubnica v roku 2011, nebol zistený vlastník. Na základe toho ju v novembri 2017 mesto prijalo do svojho majetku v súlade so Zákonom o obecnom zriadení a so Zásadami hospodárenia s majetkom mesta.

 2020 – 2024: Rekonštrukcia kaplnky 
Mesto plánovalo postupnú rekonštrukciu kaplnky, avšak zhoršená finančná situácia po pandémii COVID-19 tieto plány zmarila a finančné prostriedky na obnovu sa v mestskom rozpočte nenašli. Obyvatelia obce však iniciovali vlastnú aktivitu a podobne ako v roku 1923 začali s prácami na obnove svojpomocne. S cieľom rekonštrukcie, udržiavania a zveľaďovania vzniklo v roku 2020 Občianske združenie Kaplnka Kolačín pod vedením Milana Behúľa, ktoré takisto zorganizovalo finančnú zbierku na rekonštrukciu. Popri občanom Kolačína i darcov z regiónu prispeli na opravu aj mesto a kraj. Od roku 2021 mesto Nová Dubnica finančne prispievalo združeniu, pričom za štyri roky to bolo cez 65-tisíc eur, pričom občianske združenie vložilo do obnovy ďalšie desaťtisíce.

Pričinením občianskeho združenia a mnohých dobrovoľníkov sa postupne vykonávali potrebné práce na obnovu kaplnky. V roku 2020 sa začalo s úpravou vonkajších priestorov, obrezali sa dreviny a mobiliár presťahoval do depozitára v dome kultúry. Práce pokračovali v roku 2021, kedy sa zriadila elektrická prípojka, opravila sa strecha a zrekonštruoval interiér. V roku 2022 sa vymenili okná, opravili dvere a opravila vonkajšia fasádu. V roku 2023 sa opravil exteriér (boli vykonané výkopové a betonárske práce), vybudovalo sa nové oplotenie, osadili sa vonkajšie lavičky a vykonali drenážné práce.

 2024: Znovuotvorená kaplnka 
Po rekonštrukcii bola kaplnka slávnostne otvorená 15. septembra 2024, na sviatok Sedembolestej Panny Márie. Slávnostnú bohoslužbu slúžil Bohumil Piešťanský. 

6. júla 2025 sa v nej konala slávnostná svätá omša pri príležitosti 700. výročia prvej písomnej zmienky o Kolačíne. 

 Dopravné spojenie 
 autobusová zástavka Nová Dubnica, Kolačín Slobody

 Referencie 

 Literatúra 
 KVASNIČKA Marián PhDr., zost. Mesto Nová Dubnica (1957 - 2007). Nová Dubnica: Mesto Nová Dubnica, 2007. s. 194-195. ISBN 978-80-969780-2-1.
 ZMETÁK Igor a kolektív, zost. Kolačín: monografia obce. Nová Dubnica: Mesto Nová Dubnica, 2025. s. 74, 117-118. ISBN 978-80-570-6828-0.

 Pozri aj 
 Kostol Nanebovzatia Panny Márie (Nová Dubnica)

Kaplnka Obrátenia svätého Pavla
Kategória:Rímskokatolícke kostoly na Slovensku
Kategória:Kaplnky na Slovensku
Kategória:Architektúra z 1885
Nová Dubnica Obrátenia
Kategória:Neogotické stavby na Slovensku
Nová Dubnica, Obrátenia svätého Pavla